ANC skors Jhb-raadslid ná korrupsieArgieffoto Die ANC in Johannesburg het bevestig dat hy ŉ Johannesburgse raadslid van wyk 92 in dié stad geskors het nadat die raadslid aan korrupsie skuldig bevind is. Die Valke het vroeër dié raadslid van Kaalfontein in die Midrand-omgewing in hegtenis geneem nadat dit aan die lig gekom het dat hy glo twee erwe, wat aan die stad behoort het, onwettig verkoop en die geld daarna in sy sak gesteek het. Die erwe is vir altesaam R210 000 verkoop. ŉ Tweede verdagte, wat glo ŉ verhouding met die raadslid het, is ook in hegtenis geneem. Volgens ondersoekbeamptes is die geld vir die onwettige transaksie eers in die vrou se rekening inbetaal waarna sy die oorbetaling aan die raadslid gedoen het. Die korrupsie het glo aan die lig gekom nadat die eerste man op die erf begin bou het en deur inwoners van die omgewing in kennis gestel is dat die erf gemeenskaplike sportterrein sou word. Die man het die erf vir R80 000 gekoop. Die tweede koper, wat die erf vir R110 000 gekoop het, het ook ondersoek ingestel nadat sy die erf wou herverkoop. Jolidee Matongo, ŉ woordvoerder van die ANC in Johannesburg, het gesê die raadslid het ŉ geleentheid gekry om sy saak aan die party by die ANC se integriteitskomiteevergadering voor te lê en dié komitee het bevind dat sy optrede “moreel en eties onaanvaarbaar” was. Matongo sê die komitee het daarom besluit om die raadslid met onmiddellike inwerkingtreding te skors. Herman Mashaba, uitvoerende burgemeester van Johannesburg, sê soortgelyke gevalle van korrupsie is ook al aangemeld. “Ek doen ŉ beroep op enigiemand met meer inligting oor die onwettige verkoop van erwe en HOP-huise om vorendag te kom en dit met die polisie te deel. Dié inligting sal nuttig wees vir wetstoepassingsagentskappe wat soortgelyke sake in die stad ondersoek,” het hy gesê. Die raadslid en sy vriendin sal Woensdag in die hof verskyn waar hulle van korrupsie en bedrog aangekla sal word.